Մարինե Բալասանյան

Մարինե Գառնիկի Բալասանյան (հոկտեմբերի 4, 1959(1959-10-04), Երևան, Հայկական ԽՍՀ, ԽՍՀՄ), հայ բժիշկ, դեղագետ։ Դեղագործական գիտությունների դոկտոր (2003):


== Կենսագրություն ==
Մարինե Բալասանյանը ծնվել է 1959 թվականի հոկտեմբերի 4-ին, Երևանում։ 1977-1982 թվականներին սովորել և ավարտել է Երևանի Մխիթար Հերացու անվան պետական բժշկական համալսարանի դեղագիտական ֆակուլտետը։ 1982-1986 թվականներին աշխատել է Երևանի պետական բժշկական համալսարանի դեղագիտական քիմիայի ամբիոնում որպես ավագ լաբորանտ, 1986-1994 թվականներին աշխատել է ֆարմակոլոգիայի ամբիոնում, որպես կրտսեր գիտաշխատող, գիտաշխատող և ասիստենտ։ 1994-1998 թվականներին աշխատել է ՌԴ Մոսկվայի ֆարմակոլոգիայի գիտահետազոտական ինստիտուտի ուղեղային արյան շրջանառության խանգարումների ֆարմակոլոգիայի լաբորատորիայում, որպես ավագ գիտաշխատող։ 1998 թվականին ընդունվել է դոկտորանտուրա ՌԴ Մոսկվայի ֆարմակոլոգիայի գիտահետազոտական ինստիտուտում ֆարմակոլոլոգիա մասնագիտությամբ։ 1998-2007 թվականներին աշխատել է դեղագիտական քիմիայի ամբիոնում, որպես ասիստենտ, դոցենտ և պրոֆեսոր։ 2004-2007 թվականներին եղել է «Հայաստանի բժշկագիտություն» հանդեսի պատասխանատու քարտուղարը։ 2004-2009 թվականներին եղել է Տեսական բժշկություն մասնագիտական խորհրդի գիտքարտուղար և Երևանի պետական բժշկական համալսարանի գիտքարտուղար։ 2007-2011 թվականներին աշխատել է ֆարմակոլոգիայի ամբիոնում, որպես ամբիոնի վարիչի պաշտոնակատար։ 2011-2013 թվականներին ղեկավարել է Բարձրագույն կրթության որակի ապահովման Եվրոպական DIUSAS և PICQA Երևանի պետական բժշկական համալսարանի նախագծերը։ 2011 թվականից աշխատում է ֆարմակոլոգիայի ամբիոնում որպես ամբիոնի վարիչ։ 2013 թվականից համակարգում է Հայաստանի ԲՈՒՀ-երի դոկտորալ կրթության վերափոխումների Եվրոպական VERITAS նախագիծը։
Մասնագիտական վերապատրաստումներ է անցել Սալոնիկի, Մալտայի և Կամերինոյի, Հայդելբերգի, Բաթ ՍՊԱ, Զերոնայի, Հելսինկիի համալսարաններում։
Բարձրագույն ուսուցման որակի ապահովման գծով վերապատրաստում է անցել Կոբլենզի, Լեմանի, Փարիզի մանկավարժական և Մյունխենի տեխնիկական համալսարաններում։
Աշխատանքները վերաբերում են ուղեղային արյան շրջանառության խանգարումներին, դեղամիջոցներով շտկման դեղաբանությանը, մեխանիզմներին։
Բալասանյանի ղեկավարությամբ պաշտպանվել են բազմաթիվ թեկնածուական թեզեր։ Հեղինակ է տպագիր աշխատանքների՝ այդ թվում ուսումնամեթոդական ձեռնարկներ, հեղինակային իրավունք, նորարարության արտոնագիր։


== Անդամակցություն ==
Հայ դեղագետների գիտական ընկերության անդամ (1982)։
Հայաստանի դեղագետների ընկերակցության անդամ (1982)։
ԵՊԲՀ ատեստացիոն հանձնաժողովի անդամ (2011)։
Էթիկական կոմիտեի հանձնաժողովի նախագահի տեղակալ։
Դեղագիտական մասնագիտական առարկաների ցիկլային հանձնաժողովի նախագահ։


== Երկեր ==
Фармакология мозгового кровообращения, 1984, т. л. (Сост.: Э. А. Амроян, М. Г. Баласанян).
Քիմիայի խնդիրներ բուհ ընդունվողների համար։ Երևան, Լիգանդ, 1991 (համահեղինակ)։
Վերլուծման ֆիզիկական և ֆիզիկաքիմիական եղանակների կիրառումը դեղերի չափորոշման համար։ Մեթոդական ցուցումներ V կուրսի ուսանողներին, Երևանի Մ. Հերացու անվան պետական բժշկական համալսարան, Դեղագիտության ֆակուլտետի քիմիայի ամբիոն, Երևան, Կաիսա, 2000 (համահեղինակ)։
Դեղախառնուրդների կոտորակային վերլուծություն։ Մեթոդական ցուցումներ V կուրսի ուսանողներին, Մ. Հերացու անվան Երևանի պետական բժշկական համալսարան, Դեղագիտության ֆակուլտետ, Քիմիայի ամբիոն, Երևան, Կաիսա, 2002 (համահեղինակ)։


== Ծանոթագրություններ ==